חיים ויסמונסקי

חיים ויסמונסקי (ויסמונטסקי; נולד ב-7 באפריל 1976) הוא עורך דין ומשפטן ישראלי. שימש כמנהל מחלקת הסייבר בפרקליטות המדינה משנת 2016. במרץ 2025 נבחר לתפקיד פרקליט מחוז מרכז (פלילי) בפרקליטות המדינה.

 ביוגרפיה 
נולד בתל אביב ליצחק וד"ר תמימה ולמד בתיכון הנדסאים הרצליה. שירת בצה"ל במסגרת העתודה האקדמית כיועץ משפטי וכראש צוות חקירות ביחידה המרכזית של מצ"ח. משרת במילואים כשופט בבית המשפט בבית המשפט הצבאי לערעורים ביהודה ושומרון, בדרגת סגן אלוף. בעל תואר ראשון ושני במשפטים בהצטיינות, ותואר שני במדע המדינה בהצטיינות יתרה, כולם מאוניברסיטת תל אביב. בעל תואר דוקטור במשפטים. עבודת הדוקטורט שלו, בהנחיית פרופ' מיכאל בירנהק,ציוץ של מיכאל בירנהק ברשת החברתית X, 6 במרץ 2014 עוסקת בנושא: "סמכויות חקירה ברשת האינטרנט" (2014).

 פרקליטות המדינה 
בשנת 1997 התמחה ויסמונסקי במחוז תל אביב של פרקליטות המדינה ושימש בה כפרקליט עד שנת 2011. בין תפקידיו שימש כיועץ לצוות ההקמה של הרשות למשפט, טכנולוגיה ומידע, וכן השתתף בהליכי חקיקה שונים. שימש כתובע בפרשת הסוס הטרויאני, בתיק הדריסה של מיטל אהרונסון ז"ל ופציעתה של חברתה, מלי יזדי, בתיק גניבת מרשם האוכלוסין (פרשת האגרון) ובתיקים נוספים. בשנת 2010 הושאל כעוזר משפטי לוועדת טירקל,ראו דו"ח הוועדה, עמ' 20 ולאחר מכן שימש כחבר בוועדת דורנר.ראו דו"ח הוועדה, עמ' 2 ועוד

בשנת 2011 מונה לתפקיד ראש תחום חקיקה, משפט וטכנולוגיה בפרקליטות. במסגרת תפקידו ליווה חקירות שונות, בין היתר בפרשת ניסיון הסחיטה המקוונת של בנק לאומי, וכן פעל לקדם תיקוני חקיקה הנוגעים למשפט וטכנולוגיה, וכן ייצג את משרד המשפטים בפורומים בין-לאומיים שונים וערך השתלמויות למשפטנים בשירות הציבורי בתחום זה.; ; 

במקביל לעבודתו בפרקליטות המדינה שימש ויסמונסקי כמרצה אורח באוניברסיטאות תל אביב וחיפה, מכללות, מכונים שונים וגופי אכיפת החוק, וכמנחה בקליניקה פלילית. שימש עמית מחקר במרכז פדרמן לחקר הסייבר - תוכנית משפט וסייבר באוניברסיטה העברית.

 מחלקת הסייבר בפרקליטות המדינה 
בשנת 2016 החל ויסמונסקי להקים את מחלקת הסייבר בפרקליטות המדינה והועמד בראשה.ראו: דבר מנהל מחלקת הסייבר, ד"ר עו"ד חיים ויסמונסקי, באתר משרד המשפטים בשנת 2017 החלה המחלקה באופן רשמי את עבודתה עם 20 עובדים. המחלקה אחראית על ההתמודדות עם פשיעה וטרור ברשת האינטרנט, עוסקת בהסרת תכנים בלתי חוקיים מן הרשת, ומלווה את יחידות הפרקליטות בנושא האזנות סתר וראיות דיגיטליות.; ; ; ; ;  במסגרת תפקידו החליט ויסמונסקי על הגשת כתבי-אישום במגוון תיקים מורכבים ותקדימיים, ובהם פרשת טלגראס, בה אף הוביל את הסדר הטיעון עם עמוס דב סילבר, הורה על העמדה לדין בפרשת ההאקר מאשקלון, הוביל תיקי הלבנת הון באמצעות מטבעות קריפטוגרפיים, תיקי פדופיליה ברשת, תיקים בעבירות על חוק הסרטונים, ומגוון תיקים בעבירות ביטחון ועבירות ביטוי.

שימש כפרקליט המלווה בחקירת כנגד יונתן אוריך, שמוליק איינהורן ועופר גולן, יועציו של ראש הממשלה בנימין נתניהו, בחשד להטרדת שלמה פילבר, עד המדינה בתיק 4000. לאור עמדתו שאין מקום להגיש כתב אישום בתיק זה, העביר פרקליט המדינה עמית איסמן את התיק לניסים מרום התובע בתיק. כיום מלווה את החקירה שנפתחה בעקבות תחקיר "עובדה" בנוגע לפעולות הטרדה שביצעה מזכירתו של ראש הממשלה בנימין נתניהו, חני בלייוויס ז"ל, כלפי עדת התביעה בתיק 1000, הדס קליין, וכלפי התובעת הראשית בתיק, ליאת בן-ארי.

בשנת 2016 פעל לצד פרקליט המדינה שי ניצן ופרקליטים נוספים, להסרת תכנים ביקורתיים שפורסמו ברשת האינטרנט כנגד שופטים. כן הקים ויסמונסקי מערך בין-משרדי להסרת תוכני הסתה וטרור מהאינטרנט ומהרשתות החברתיות. המערך פעל להסרה של רבבות תכנים מאז פרוץ מלחמת "חרבות ברזל". מערך זה פעל ללא הסמכה מפורשת בחוק ונסמך על מערכת של פניות וולונטריות לפלטפורמות המקוונות השונות. עתירת ארגון עדאלה והאגודה לזכויות האזרח נגד פעילות המערך נדחתה על-ידי בג"ץ. במסגרת תפקידו גיבש נוהל, המכונה "היתר ויסמונסקי", לפיו ניתן להסתפק באישור של הפיקוד הבכיר בחטיבת הסייבר של המשטרה ושל ויסמונסקי עצמו, כדי לאשר פריצה ל"ענן" של חשוד.

עוד במהלך התקופה בה כיהן כמנהל מחלקת הסייבר בפרקליטות המדינה, ויסמונסקי שימש כחבר בוועדה הציבורית לגיבוש אמצעים להגנה על הציבור ועל נושאי משרה בשירות הציבור מפני פעילות ופרסומים פוגעניים כמו גם בריונות ברשת, בראשות שופטת בית המשפט העליון (בדימוס) עדנה ארבל. כן שימש כחבר בוועדה להתאמת המשפט לאתגרי החדשנות והאצת הטכנולוגיה בראשות מנכ"ל משרד המשפטים, ערן דוידי.

 פרקליט מחוז מרכז (פלילי) 
במרץ 2025 נבחר ויסמונסקי לתפקיד פרקליט מחוז מרכז (פלילי) בפרקליטות המדינה, במקומה של רחל אבישר-אבלס.

 חיים אישיים 
נשוי לשרית ויסמונסקי, ואב לשלושה.

קישורים חיצוניים
 חיים ויסמונסקי ברשת החברתית פייסבוק
 חיים ויסמונסקי ברשת החברתית X




 מהופעותיו 
 עדכנו את החוק שניתן יהיה לקבל סיסמאות למחשב, באתר youtube, 2014
 בית המשפט הקהילתי הלכה למעשה, באתר youtube, 2014
 "על מח"ש שלא הייתה שום מניעה", באתר youtube, 2017
 אלימות, טרור, ושנאה במרחב המקוון, באתר youtube, 2017

 מפרסומיו 
 משפט בינלאומי, הוצאת אתיקה, חיפה 1996 (171 עמודים)
 חלופות לאכיפה המדינתית ברשת האינטרנט, באתר law, 2007
 סוכנים וירטואליים לחשיפת פדופילים באינטרנט, הסניגור 160, 2010
 על תיקון סעיף 6 לחוק המחשבים, באתר law, 2012
 חקירה פלילית באינטרנט במגבלות הטריטוריה, הפרקליט נב, 2013
 התמודדות עם עבירות מין באינטרנט, משפט מפתח 2, ספטמבר 2014
 קידום המאבק בפדופיליה המקוונת, מאזני משפט י, 2015
 שינויים בהרגלי הצריכה, משפט מפתח 3, דצמבר 2015
 התמודדות עם פרסומים פוגעניים במרחב המקוון כלפי עובדי ציבור, נקודת מפגש 11, מכון חרוב יוני 2016
 אכיפה אלטרנטיבית של עברות ביטוי במרחב הסייבר, משפט, חברה ותרבות 2017
 עם עמוס איתן, השימוש בכוח סביר לשם התגברות על הגנת סיסמה והצפנה, הסניגור 4, אוגוסט 2019
 עם עמוס איתן, החיסיון מפני הפללה עצמית: בחינה מחודשת בראי הטכנולוגיה, משפטים נא, 2020
 הזנות המקוונת, מעשי משפט יב, 2021


 הערות שוליים 

קטגוריה:בוגרי תיכון הנדסאים הרצליה
קטגוריה:בוגרי אוניברסיטת תל אביב: משפטים
קטגוריה:בוגרי העתודה האקדמית
קטגוריה:בעלי תואר דוקטור מאוניברסיטת תל אביב
קטגוריה:פרקליטי מחוז מרכז
קטגוריה:ישראלים שנולדו ב-1976